Sefardijuutalaiset

Sefardijuutalaiset (hepreaa, sefardim) ovat yksi juutalaisten diasporassa muodostuneista alaryhmistä. Iberian niemimaalle asettui antiikin aikana juutalaisia, ja keskiajalla heidän kulttuurinsa kukoisti muslimien valtaamassa Espanjassa, kunnes 1100-luvulle tultaessa ei-muslimien asema Espanjassa huononi. Kristittyjen vallattua niemimaan muslimeilta takaisin 1490-luvulla kristinuskoon kääntymättömät juutalaiset karkotettiin. Sefardit asettuivat muualle Välimeren ympäristöön sekä muun muassa Alankomaihin. 1900-luvulla suurimmat asutuskeskittymät siirtyivät Israeliin, Pohjois- ja Etelä-Amerikkaan ja Ranskaan.  

Sefardit ovat ylläpitäneet alkujaan Lähi-idässä muodostuneen juutalaisen kansan kulttuuria ja uskontoa, mutta kehittäneet diasporan aikana myös omia, muiden juutalaisryhmien tavoista erottuvia perinteitään. Sefardiyhteisössä esimerkiksi kehittyi ladinon kieli. 

Laajemmin ymmärrettynä sefardijuutalaisiksi mielletään myös erilliseen juutalaisten diasporaryhmään kuuluvat mizrahit.

 Sefardi-termi 
Nimi sefardi tulee Espanjaa tarkoittavasta heprean kielen sanasta s'farád (סְפָרַד). Sana viittaa Vanhan Testamentin Obadjan kirjassa mainittuun paikkaan Səphāradh. Tämän on tulkittu tarkoittavan Espanjan aluetta, mutta tutkijoilla ei ole asiasta yksimielisyyttä; osa ajattelee sanan tarkoittaneen esimerkiksi Sardesta tai Kreikkaa. Joka tapauksessa keskiaikaan mennessä termin merkitys Espanjana oli vakiintunut juutalaisten keskuudessa.

Sefardi-käsitettä käytetään joskus myös Pohjois-Afrikan ja Lähi-idän mizrahijuutalaisista, etenkin yhteyksissä, joissa sillä ilmaistaan yleistävästi eroavaisuutta aškenasijuutalaisiin.Juutalainen kulttuuri, s. 170 Sefardeja asettui mizrahien asuttamille alueille tultuaan karkotetuksi Iberian niemimaalta ja useat mizrahit omaksuivat sefardeilta uskonnollisia rituaaleja, ja ryhmien erottaminen toisistaan voi olla joissakin yhteyksissä vaikeaa. Välimeren pohjoispuolella asuneet sefardit kuitenkin erottuvat tavoiltaan ja kieleltään mizraheista selkeästi.

 Historia 
 Iberian niemimaan juutalaiset 
Juutalaisia asettui antiikin Kreikkaan ja Roomaan Lähi-idästä ennen ajanlaskun alkua,Lowenstein 2000, s. 25–27. ja juutalaisasutus ulottui Iberian niemimaalle ilmeisesti jo ennen Jerusalemin toisen temppelin tuhoa vuonna 70 jaa.Alexander, Tamar (2013): Spain, Jews of. Teoksessa Encyclopedia of Jewish Folklore and Traditions. Niemimaalla asuneista juutalaisista ei juuri kuitenkaan ole tietoa ennen visigoottien valtakunnan aikaa. 

Espanjaa hallinneiden visigoottien käännyttyä katolilaisuuteen 500-luvulla alettiin asettamaan juutalaisvastaisia lakeja, joilla maan juutalaisyhteisö pyrittiin tukahduttamaan. Juutalaisia pakkokäännytettiin kristinuskoon, ja myös kristinuskoon kääntyneiden juutalaisten oikeuksia rajoitettiin. Asenne juutalaisia kohtaan kärjistyi etenkin Sisenandin valtakaudella, jolloin asetettiin laki, joka kielsi juutalaisilta, myös katolilaisuuteen nimellisesti kääntyneiltä kryptojuutalaisilta, kaiken toimivallan.The Jewish People: An Illustrated History (2006), s. 139.

Iberian niemimaa joutui vuonna 711 islaminuskoisten maurien valloittamaksi. Juutalaisille se tarkoitti kuitenkin vapaampia oloja kuin visigoottien vallan alla. 900–1100-luvuilla vallitsi Espanjan juutalaisten kultakausi. Sefardit ansioituivat filosofian, kirjallisuuden ja tieteiden parissa, ja heidän joukostaan nousi lisäksi merkittäviä mystikkoja. He menestyivät myös taloudellisesti. Espanjalle muodostui maine Euroopan juutalaisten sivistyksen keskuksena.

Tilanne muuttui 1000-vuosisadan lopussa Pohjois-Afrikasta saapuneiden almoravidien suhtautuessa tiukemmin ei-muslimeihin. 1140-luvulla valtaan nousivat almohadit, joiden vallan alla olot pahenivat entisestään paitsi juutalaisille ja kristityille, myös maallisemmin eläville muslimeille. Moni juutalainen pakeni niemimaan pohjoisiin, kristittyjen hallitsemiin osiin.Cohen 2005, s. 32. Kristityt eurooppalaiset valtasivat niemimaan takaisin itselleen vähitellen, ja heidän vallassaan eläneiden juutalaisten olot riippuivat usein hallitsijan suopeudesta.The Jewish People: An Illustrated History (2006), s. 170–173. Alkuun juutalaisia kohtaan osoitettiin suvaitsevaisuutta, ja he olivat mukana kristillisen Espanjan kulttuurisessa, taloudellisessa ja poliittisessa elämässä. 1200-luvulta lähtien juutalaisiin alkoi kohdistua hiljalleen vahvistuvaa uskonnollista painostusta. Vuonna 1492 kristityt olivat vallannet koko niemimaan takaisin, ja samana vuonna juutalaiset, jotka eivät kääntyneet kristinuskoon, karkotettiin Espanjasta. Moni muutti Portugaliin, jossa juutalaisuus oli vielä sallittua. Vuonna 1497 ei-kristityt karkotettiin kuitenkin myös Portugalista.

 Diaspora karkotuksen jälkeen 
vasen|pienoiskuva|upright|Sefardiperhe Bosniassa 1800-luvulla.
Karkotetut sefardit suuntasivat ympäri Välimerta, kuten Marokkoon, Palestiinaan, Turkkiin ja Balkanille, ja toisaalta myös pohjoiseen, esimerkiksi Hollantiin.Juutalainen kulttuuri, s. 166–168 Muslimimaissa juutalaisilla oli dhimmi-asema; heitä kohdeltiin toisen luokan kansalaisina, mutta heidän ei ollut pakko kääntyä islamiin.Illman & Harviainen 1987, s. 35–36; 90–91 Heillä oli vakaammat olot kuin juutalaisilla itäisessä Euroopassa, mutta toisaalta yhteiskunnan pysähtyneisyys ei kannustanut uuden kehittämiseen. Safedissa toimi kuitenkin 1500-luvulla joukko sefarditaustaisia mystikkoja, kuten Josef Karo ja Isaac Luria, jotka herättivät mielenkiintoa myös kristittyjen keskuudessa.

Pohjoiseen suunnanneet sefardit asuivat samoilla alueilla kuin osa aškenasijuutalaisista. Sefardit, jotka näkivät itsensä edelleen juutalaisten yläluokkana, eivät kuitenkaan juurikaan solmineet avioliittoja aškenasien kanssa. Hollannissa vallitsi liberaali ilmapiiri, mikä antoi sefardeille tilaa elinkeinoelämän ja ajattelun suhteen. 

Osa sefardeista kääntyi kristinuskoon ja jäi Iberian niemimaalle. Heistä käytettiin nimityksiä converso (käännynnäinen) ja cristianos nuevos (uudet kristityt). Niin kutsutut kryptojuutalaiset kääntyivät katolilaisiksi vain nimellisesti ja jatkoivat juutalaisuuden harjoittamista salassa, ja heistä käytettiin nimitystä marrano (sika). Kryptojuutalaisten yhteisöjä muutti myöhemmin muiden sefardien perässä pois niemimaalta. Heidän tietämyksensä juutalaisuudesta oli karsiutunut muutaman sukupolven aikana hyvin pintapuoliseksi, ja he hakeutuivat uusilla asuinmaillaan sefardirabbien opetukseen. Juutalaisuuteen palanneita kryptojuutalaisten jälkeläisiä on kutsuttu länsisefardeiksiAngel, Marc D.: The Sephardim of the United States: An Exploratory Study. Teoksessa American Jewish Life, 1920-1990. Routledge, 1998.. Kryptojuutalaisia kauppiaita muutti myös Etelä-Amerikkaan.Juutalainen kulttuuri, s. 253 

Pohjois-Amerikkaan ensimmäiset sefardit asettuivat vuonna 1654. Yhdysvaltain vanhin juutalainen seurakunta Congregation Shearith Israel oli pääasiassa sefardijuutalaisten perustama. Valtion perustamisesta aina 1800-luvun puoliväliin asti sefardit muodostivat enemmistön Yhdysvaltojen juutalaisista, mikä muuttui aškenasijuutalaisten suurten muuttoaaltojen myötä.Illman & Harviainen 1987, s. 103

 1900-luvulta nykypäivään 
1900-luvulla sefardien asutuskeskittymät kokivat jälleen muutoksia. Vuosisadan alussa suuri määrä juutalaisia muutti Ottomaanien valtakunnasta ja Lähi-idästä muun muassa Yhdysvaltoihin.Angel 2008. Muslimimaissa juutalaisia kohtaan alkoi vuosisadan kuluessa kohdistua jännitteitä, kun arabinationalistit vastustivat voimakkaasti sionismia ja osa arabimaista päätyi läheisiin väleihin Natsi-Saksan kanssa, josta omaksuttiin juutalaisvastaista ajattelua.Illman & Harviainen 1987, s.  108 Israelin valtion itsenäistyttyä tilanne kärjistyi, eivätkä juutalaiset enää voineet elää turvallisesti muslimimaissa. Poismuuton yhteydessä he joutuivat usein jättämään koko omaisuutensa taakseen,Illman & Harviainen 1987, s. 116 ja valtaosa Israeliin saapuneista sefardeista eli alkuun köyhyydessä ja päätyi matalapalkkaisille aloille. Euroopassa sefardiyhteisöt olivat tuhoutuneet lähes kokonaan holokaustissa. 

Israel on nykyisin suurin sefardijuutalaisten keskittymä. Suuria yhteisöjä löytyy myös Ranskasta sekä Amerikan mantereelta.

Vuonna 2015 Portugalissa ja Espanjassa tuli voimaan laki, joka oikeuttaa sefardijuutalaisten jälkeläiset saamaan maan kansalaisuuden. Espanjassa laki oli voimassa vuoteen 2019 asti. Portugalissa vastaavaa takarajaa ei ole.
 Kulttuuri 
vasen|pienoiskuva|Boureka-leivonnaiset ovat osa sefardijuutalaista ruokakulttuuria.Lowenstein 2000, s. 143.
Sefardit ovat juutalaisten alaryhmänä kehittäneet omaa kulttuuriaan. Heillä on esimerkiksi oma kielensä (ladino), omaa kertomus-Alexander, Tamar (2013): Folk Narratives, Sephardi, teoksessa Encyclopedia of Jewish Folklore and Traditions. ja ruokaperinnettä ja omia uskonnollisia tapojaan. Sefardijuutalaisen kansanmusiikin olennaisimmat muodot ovat synagogalaulu, kerronnallinen ja lyyrinen romance-laulu, compla-juhlalaulu ja pitkäsäkeinen cantica-laulu.Juutalainen kulttuuri, s. 403–404 Sefardien liturgisessa musiikissa on Lähi-itään viittaavia piirteitä, kun taas heidän kansanmusiikkinsa perustuu espanjalaisiin ja myöhempiin, esimerkiksi balkanilaisiin vaikutteisiin.Lowenstein 2000, s. 188–191.

1900-luvulla Yhdysvalloista ja Israelista muodostuivat juutalaisten keskeisimmät asutuskeskittymät aiempien diaspora-alueiden tilalle. Sefardien ja muiden juutalaisten väliset erot ovat sittemmin vähentyneet, etenkin Israelissa.Lowenstein 2000, s. 231–232.

 Kieli 

Sefardien perinteinen kieli on niin kutsuttu juutalaisespanja eli dzhudezmo tai ladino (ladino-termillä voidaan myös viitata erityisesti sen kirjakielimuotoon).Juutalainen kulttuuri, s. 95 Kun sefardit jatkoivat karkotuksensa aikaisen espanjan kielen puhumista muun muassa Ottomaanien valtakunnan alueilla, alkoi ladino ajan myötä erottua muuttuvasta espanjan kielestä, ja siihen jäi keskiaikaisen espanjan kielioppia ja sanastoa. Ladinossa on myös piirteitä hepreasta ja arameasta, ja sitä on perinteisesti kirjoitettu heprealaisilla aakkosilla. Sefardit omaksuivat sanastoa myös karkotuksen jälkeisten asuinmaidensa kielistä, kuten turkista, ranskasta, kreikasta ja italiasta. Israelissa puhutussa ladinossa on vaikutteita myös jiddišin kielestä. Toisen maailmansodan jälkeen sefardit alkoivat omaksumaan asuinmaidensa paikallisia kieliä, eikä ladinoa enää käytetä äidinkielenä.

Ladinon ohella sefardiyhteisöissä puhuttiin lisäksi juutalaisportugalia ja mahdollisesti myös juutalaiskatalaania.

 Genetiikka 
Sefardijuutalaisten autosomaalinen dna on enimmäkseen Lähi-idästä ja Euroopasta. Vuoden 2010 tutkimuksen mukaan eurooppalaisen vaikutuksen osuus heidän perimässään on 30–60 prosenttia ja heillä esiintyy pieni määrä myös pohjoisafrikkalaista sekoitustaBrook, Kevin Alan: ”Eastern and Central European Jews after the Tenth Century”, teoksessa The Jews of Khazaria, 3. painos. Rowman & Littlefield, 2018 . Sefardit sijoittuvat Levantin ja Euroopan väestöjen välimaastoon ja ovat läheisiä aškenasi-, italian- Pohjois-Afrikan ja syyrianjuutalaisten kanssa. Sefardit ovat hieman lähempänä Lähi-idän ei-juutalaisia väestöjä kuin aškenasit. He polveutuvat samoista Etelä-Eurooppaan asettuneista ja paikallisten kanssa sekoittuneista juutalaisista kuin aškenasi- ja italianjuutalaiset, ja ovat irtautuneet Iranin ja Irakin mizrahijuutalaisryhmistä noin 2 500 vuotta sitten.

 Tunnettuja sefardijuutalaisia 
Nobel-palkittuja sefarditaustaisia juutalaisia ovat olleet Baruj Benacerraf, Elias Canetti, René Cassin, Claude Cohen-Tannoudji, Serge Haroche, Rita Levi-Montalcini, Salvador Luria, Patrick Modiano, Franco Modigliani ja Emilio G. Segrè.

Poliitikkoja, joilla on sefarditaustaa, ovat olleet esimerkiksi Yitzhak Navon, Benjamin Disraeli ja Pierre Mendès-France. 

Filosofeja tai uskonnollisia vaikuttajia ovat olleet muun muassa Avicebron, Yehuda Halevi, Nahmanides, Maimonides, Isaac Abrabanel, Baruch Spinoza ja Jacques Derrida.

Sefardeja on vaikuttanut myös taiteen ja viihteen parissa, esimerkkeinä Emma Lazarus, Camille Pissarro, Murray Perahia, Enrico Macias ja Emmanuelle Chriqui.

Urheilijoita ovat olleet muun muassa Victor Perez, Yossi Benayoun ja Omri Casspi.

Vuonna 2024 uutisoitiin, että perinnöllisyystutkijoiden selvityksen mukaan myös Kristoffer Kolumbus oli sefardijuutalainen.

 Lähteet 
 Ahituv, Shmuel (toim.): The Jewish People: An Illustrated History. Continuum, 2006 
 Angel, Marc D.: Insights into Sephardic Intellectual History. Teoksessa Ehrlich, M. Avrum (toim.): Encyclopedia of the Jewish Diaspora: Origins, Experiences, and Culture. ABC-CLIO, 2008 
 Cohen, Mark R.: The Origins of Sephardic Jewry in the Medieval Arab World. Teoksessa Zohar, Z. (toim.): Sephardic and Mizrahi Jewry. New York University Press, 2005. 
 Harviainen, Tapani & Illman, Karl-Johan (toim.): Juutalainen kulttuuri,  Helsinki: Otava, 2003 
 Illman, Karl-Johan & Harviainen, Tapani: Juutalaisten historia, Helsinki: Gaudeamus, 1987 
 Lowenstein, Steven M.: The Jewish Cultural Tapestry: International Jewish Folk Traditions. Oxford University Press, 2000. 
 Patai, Raphael & Bar-Itzhak, Haya (toim.): Encyclopedia of Jewish Folklore and Traditions. M. E. Sharpe, 2013 


Viitteet

 Aiheesta muualla 

Luokka:Juutalaiset etniset ryhmät